Na temelju članka 78. Zakona o komunalnom gospodarstvu (Narodne novine, br. 68/18) i članka 43. Statuta Općine Kloštar Ivanić (Glasnik Zagrebačke županije br. 04/18) Općinski načelnik Općine Kloštar Ivanić dana 28.11.2018. godine predlaže

**O D L U K U**

**O KOMUNALNOM DOPRINOSU**

1. **OPĆE ODREDBE**

**Članak 1.**

Ovom Odlukom uređuju se:

- visina komunalnog doprinosa

- područja zona za plaćanje komunalnog doprinosa,

- jedinična vrijednost komunalnog doprinosa utvrđena po m3 građevine za pojedine

zone,

- način i rokovi plaćanja komunalnog doprinosa,

- uvjeti i razlozi zbog kojih se u pojedinačnim slučajevima može odobriti djelomično ili

potpuno oslobađanje od plaćanja komunalnog doprinosa,

- plaćanje komunalnog doprinosa u postupku ozakonjenja nezakonito izgrađenih zgrada.

**Članak 2.**

Komunalni doprinos je novčano javno davanje koje se plaća za korištenje komunalne infrastrukture na području Općine Kloštar Ivanić i položajne pogodnosti građevinskog zemljišta u naselju prilikom građenja ili ozakonjenja građevine, ako Zakon o komunalnom gospodarstvu ne propisuje drugačije.

Komunalni doprinos je prihod proračuna Općine Kloštar Ivanić koji se koristi samo za financiranje građenja i održavanja komunalne infrastrukture.

Sredstva komunalnog doprinosa raspoređuju se za namjene utvrđene prethodnim stavcima ovog članka sukladno programima građenja i održavanja komunalne infrastrukture.

Građenje komunalne infrastrukture obuhvaća slijedeće radnje i radove: rješavanje imovinskopravnih odnosa na zemljištu za građenje komunalne infrastrukture, uklanjanje i/ili izmještanje postojećih građevina na zemljištu za građenje komunalne infrastrukture i radove na sanaciji tog zemljišta, pribavljanje projekata i druge dokumentacije potrebne za izdavanje dozvola i drugih akata za građenje i uporabu komunalne infrastrukture u smislu Zakona kojim se uređuje građevina.

**Članak 3.**

Komunalni doprinos plaća vlasnik zemljišta na kojem se gradi građevina ili se nalazi ozakonjena građevina, odnosno investitor ako je na njega pisanim ugovorom prenesena obveza plaćanja komunalnog doprinosa.

U slučaju da je zemljište na kojem se gradi građevina u suvlasništvu, odnosno ako postoji više investitora, suvlasnici odnosno investitori obvezni su u pisanoj formi odrediti tko je od njih obveznik plaćanja komunalnog doprinosa.

Općina Kloštar Ivanić ne plaća komunalni doprinos na svom području.

**Članak 4.**

Komunalni doprinos za zgrade obračunava se množenjem obujma zgrade koja se gradi ili je izgrađena, izraženog u m3 s jediničnom vrijednošću komunalnog doprinosa u zoni u kojoj se zgrada gradi ili je izgrađena.

Komunalni doprinos za otvorene bazene i druge otvorene građevine te spremnike za naftu i druge tekućine s pokrovom čija visina se mijenja, obračunava se množenjem tlocrtne površine građevine koja se gradi ili je izgrađena izražene u m² s jediničnom vrijednošću komunalnog doprinosa u zoni u kojoj se građevina gradi ili je izgrađena.

Kod gradnje staklenika i plastenika za obračun komunalnog doprinosa kao ukupna visina objekta uzima se visina od 1,00 m, osim u slučajevima gradnje jednostavnih građevina temeljem posebnog propisa.

Jedinična vrijednost komunalnog doprinosa za obračun građevina iz ovog članka izražena u kunama jednaka je jediničnoj vrijednosti komunalnog doprinosa za obračun obujma po m3 građevine pripadajuće zone.

Posebnim Pravilnikom Ministar podrobnije propisuje način utvrđivanja obujma i površine građevina u svrhu obračuna komunalnog doprinosa.

**Članak 5.**

Ako se postojeća zgrada uklanja zbog građenja nove zgrade ili kada se postojeća zgrada dograđuje ili nadograđuje, komunalni se doprinos obračunava na razliku u obujmu zgrade u odnosu na prijašnji obujam zgrade.

Ako je obujam zgrade koja se gradi manji ili jednak obujmu postojeće zgrade koja se uklanja, ne plaća se komunalni doprinos, a o čemu Jedinstveni upravni odjel donosi rješenje kojim se utvrđuje da ne postoji obveza plaćanja komunalnog doprinosa.

Odredbe ovog članka na odgovarajući se način primjenjuju i na obračun komunalnog doprinosa za građevine koje nisu zgrade te na obračun komunalnog doprinosa za ozakonjenje građevine.

1. **ZONE ZA PLAĆANJE KOMUNALNOG DOPRINOSA**

**Članak 6.**

Zone se određuju s obzirom na uređenost i opremljenost zone komunalnom infrastrukturom i položaj područja zone u Općini Kloštar Ivanić.

**Članak 7.**

U Općini Kloštar Ivanić utvrđuju se u 4 (četiri) zone za plaćanje komunalnog doprinosa, kako slijedi:

**1. ZONA**

|  |  |
| --- | --- |
| *Naselje:* | *Ulice:* |
| Kloštar Ivanić | Trg sv. Ivana, Zagrebačka, Sv. Marije, Školska, Kralja Tomislava- do k.br. 117, Vinogradska-do Predavečke, Stjepana Radića, A.Šenoe, Antuna Matije Reljkovića, Ivana Šveara, Naftaplinska, Milke Trnine, Luke Baretine, Križevačka, Ribnjak, Duga ulica do k.br.26, Cvjetna, Vukovarska (glavna ulica), Čemernička, Vidikovac, Stjepana Babonića |
| Lipovec Lonjski | glavna ulica do kbr.120 i 79 |

**2. ZONA**

|  |  |
| --- | --- |
| *Naselje:* | *Ulice:* |
| Kloštar Ivanić | Kralja Tomislava-od k.br. 117, Vinogradska od Predavečke do k.br. 117, Poljska, Sv.duh-do k.br. 26, Vinarska do pučkog doma, Mirni dol, Put u raj, Duga ulica od kbr.26, Veseli kutić, Ščapovečka, Josipa Kozarca, Slavka Kolara, Crveni kip, Mlaka, Josipa Badalića, II. Vinogradski odvojak, II.A Vinogradski odvojak, X. Vinogradski odvojak |
| Lipovec Lonjski | glavna ulica iza kbr. 120 i 79 i svi odvojci |
| Predavec | Dubravačka |

**3. ZONA**

|  |  |
| --- | --- |
| *Naselje:* | *Ulice:* |
| Kloštar Ivanić | Vinarska od pučkog doma, Vukovarska odvojci, Odvojak Kralja Tomislava, Vinogradska od k.br. 117, Predavečka, IV. Vinogradski odvojak, V. Vinogradski odvojak, VIII. Vinogradski odvojak, Sveti duh od k.br. 26, Veseli kutić desna strana, Šarampovska, Caginečka |
| Predavec | Matije Gupca, Vinogradska, ostale ulice i odvojci |
| Sobočani | Graničarska, Vinogradska, Vatrogasna, Naftaplinska, Veseli kutić lijeva strana |
| Bešlinec | Duga ulica, Omladinska, Trojička, Vinogradska |
| Čemernica Lonjska | sve ulice (osim odvojka od k.č.br. 168 do k.č.br. 177) |
| Križci | od k.br. 21 do k.br.93 (glavna cesta od Bešlinca prema Čemernici) |
| Obreška Gornja | Sv. Juraja, Zviranečka |
| Obreška Donja | glavna ulica do k.br. 62 |
| Stara Marča | Moslavačka |
| Ščapovec | sve ulice |

**4. ZONA**

-ostala naselja i ulice koje nisu obuhvaćene zonama 1., 2. i 3.

1. **JEDINIČNA VRIJEDNOST KOMUNALNOG DOPRINOSA**

**Članak 8.**

Utvrđuje se jedinična vrijednost komunalnog doprinosa:

|  |  |  |  |  |  |
| --- | --- | --- | --- | --- | --- |
| **OBJEKT**  **ZONA** | **JAVNE POVRŠINE (kn/m3)** | **NERAZVRSTANE CESTE (kn/m3)** | **GROBLJA** | **JAVNA RASVJETA**  **(kn/m3)** | **UKUPNO**  **(kn/m3)** |
| **I** | 6,00 kn | 15,00 kn | 5,00 kn | 5,00 kn | **31,00 kn** |
| **II** | 5,00 kn | 13,00 kn | 4,00 kn | 4,00 kn | **26,00 kn** |
| **III** | 4,00 kn | 10,00 kn | 3,00 kn | 3,00 kn | **20,00 kn** |
| **IV** | 3,00 kn | 9,00 kn | 2,00 kn | 2,00 kn | **16,00 kn** |

Za poslovne objekte do 1.000 m3 plaća se sukladno stavku 1. ovog članka, a iznad 1.000 m3 za svaki m3 plaća se 25% iznosa iz stavka 1 ovog članka.

1. **NAČIN I ROKOVI PLAĆANJA KOMUNALNOG DOPRINOSA**

**Članak 9.**

Komunalni doprinos obveznik plaća jednokratno na poslovni račun Općine Kloštar Ivanić, na temelju rješenja koje donosi Jedinstveni upravni odjel, u roku 15 dana od dana izvršnosti rješenja o komunalnom doprinosu.

Kod jednokratne uplate komunalnog doprinosa obveznik ostvaruje pravo na popust od 10% obračunatog iznosa.

Komunalni doprinos obveznik može platiti u 18 jednaka mjesečna obrok a prvi mjesečni obrok plaća se u roku 15 dana od pravomoćnosti rješenja o utvrđivanju visine komunalnog doprinosa uz uvjet da iznos pojedinog mjesečnog obroka ne može biti manji od 500,00 kuna.

U slučaju obročne otplate komunalnog doprinosa obveznik plaćanja komunalnog doprinosa bilo da se radi o fizičkoj osobi, pravnoj osobi ili obrtniku dužan je dostaviti bjanko zadužnicu ovjerenu kod javnog bilježnika u visini iznosa komunalnog doprinosa. U slučaju da obveznik, bilo da se radi o fizičkoj osobi, pravnoj osobi ili obrtniku, ne plati uzastopno četiri mjesečne rate, naplata zadužnice realizira se u preostalom iznosu komunalnog doprinosa.

Obveznik može u svako doba preostali dug platiti odjednom.

Obveznici komunalnog doprinosa koji nisu podmirili svoje druge dospjele obveze prema Općini Kloštar Ivanić, cjelokupni iznos komunalnog doprinosa, bez obzira na visinu, moraju platiti jednokratno, bez prava na popust.

**Članak 10.**

Općinski načelnik iznimno može u pojedinačnim upravnim stvarima, na zahtjev investitora, posebnom odlukom odgoditi rok otplate preostalih 70% iznosa komunalnog doprinosa te odrediti novi rok u sljedećim slučajevima:

- radi poticanja poduzetništva, kada se radi o gospodarskim ulaganjima koja će

omogućiti zapošljavanje više od 8 osoba u objektima za koje je obračun komunalnog

doprinosa veći od 150.000, 00 kn,

- kada su obveznici plaćanja osobe s utvrđenim invaliditetom preko 50% ili za objekte

koje će koristiti najmanje deset osoba s utvrđenim invaliditetom,

- kada su obveznici plaćanja nositelji rijetke vrste djelatnosti od lokalnog značenja, što

će općinski načelnik utvrditi u svakom konkretnom slučaju uz prethodno mišljenje

Obrtničke komore.

U slučajevima iz prethodnog stavka, Jedinstveni upravni odjel, sukladno zaključku općinskog načelnika, donosi rješenje kojim će se utvrditi novi rokovi i način plaćanja komunalnog doprinosa.

U slučaju da poduzetnik u roku od 60 dana od početka obavljanja djelatnosti ne podnese dokaze iz st.1.ovog članka, dužan je preostali iznos platiti u cijelosti u roku 15 dana.

**V. OSLOBAĐANJE OD PLAĆANJA KOMUNALNOG DOPRINOSA**

**Članak 11.**

Komunalni doprinos ne plaća se za građenje i ozakonjenje:

- komunalne infrastrukture i vatrogasnih domova,

- vojnih građevina,

- prometne, vodne, komunikacijske i elektroničke komunikacijske infrastrukture,

- nadzemnih i podzemnih produktovoda i vodova,

- sportskih i dječjih igrališta,

- ograda, zidova i potpornih zidova,

- parkirališta, cesta, staza, mostića, fontana, cisterna za vodu, septičkih jama, sunčanih

kolektora, fotonaponskih modula na građevnoj čestici ili obuhvatu zahvata u prostoru

postojeće građevine ili na postojećoj građevini, koji su namijenjeni uporabi te

građevine,

- spomenika.

**Članak 12.**

Općinsko vijeće, na prijedlog općinskog načelnika može osloboditi u potpunosti ili djelomično obveze plaćanja komunalnog doprinosa slijedeće investitore:

* Zagrebačku županiju i Republiku Hrvatsku
* investitore kad su to javne ustanove ili trgovačka društva u vlasništvu (ili djelomičnom vlasništvu) Općine Kloštar Ivanić, Zagrebačke županija i Republike Hrvatske, a kada grade objekte od javnog interesa (sporta, kulture, školstva, zdravstva, socijalne skrbi ili humanitarne djelatnosti),
* investitore kad su to trgovačka poduzeća i fizičke osobe, a grade objekte od javnog interesa (sporta, kulture, školstva, zdravstva, socijalne skrbi ili humanitarne djelatnosti),
* investitore koji grade gospodarske objekte izvan građevinskog područja, a koji mogu osigurati priključak na javno-prometnu površinu i sami financiraju izgradnju komunalne i ostale infrastrukture do svog objekta uz suglasnost Općine Kloštar Ivanić,
* u drugim slučajevima od interesa za Općinu Kloštar Ivanić koje utvrdi Općinsko vijeće.

**Članak 13.**

Pravo na djelomično ili potpuno oslobađanje od komunalnog doprinosa uz predočenje potrebnih dokaza imaju i osobe kojima je to pravo utvrđeno posebnim zakonom, na način i po postupku propisanim tim zakonom, s tim da to pravo mogu ostvariti samo jedanput po osnovi istoga propisa.

**Članak 14.**

Rješenje o djelomičnom ili potpunom oslobođenju od plaćanja komunalnog doprinosa donosi Jedinstveni upravni odjel Općine Kloštar Ivanić koje donosi rješenje o komunalnom doprinosu.

**Članak 15.**

U slučajevima oslobađanja od plaćanja komunalnog doprinosa iz članka 14. i 15. Ove Odluke, sredstva potrebna za izgradnju objekata i uređaja komunalne infrastrukture namijenjena toj svrsi osigurat će se u proračunu Općine Kloštar Ivanić iz sredstava poreznih prihoda.

**Članak 16.**

U slučaju gradnje građevine za koju je ranije plaćen komunalni doprinos, priznaje se uplaćena obveza komunalnog doprinosa za tadašnji obujam građevine, tako da je kod novog utvrđenja obveze komunalnog doprinosa, obveznik dužan platiti komunalni doprinos utvrđen po sada važećim propisima i aktima, ali samo na razliku do novog – većeg obujma građevine.

U slučaju gradnje građevine manjeg obujma od građevine za koju je ranije plaćen komunalni doprinos, obveznik nema pravo na povrat komunalnog doprinosa plaćenog za veći obujam građevine.

**VI. RJEŠENJE O KOMUNALNOM DOPRINOSU**

**Članak 17.**

Rješenje o komunalnom doprinosu donosi Jedinstveni upravni odjel na temelju ove Odluke u postupku pokrenutom:

- po službenoj dužnosti (u skladu s Odlukom o komunalnom doprinosu koja je na snazi na dan pravomoćnosti građevinske dozvole, pravomoćnosti rješenja o izvedenom stanju, odnosno koja je na snazi na dan donošenja rješenja o komunalnom doprinosu ako se radi o građevini koja se prema Zakonu o gradnji može graditi bez građevinske dozvole)

- po zahtjevu stranke (u skladu s Odlukom o komunalnom doprinosu koja je na snazi u vrijeme podnošenja zahtjeva stranke za donošenje tog rješenja).

**Članak 18.**

Rješenje o komunalnom doprinosu sadrži:

- podatke o obvezniku komunalnog doprinosa,

- iznos sredstava komunalnog doprinosa koji je obveznik dužan platiti,

- obvezu, način i rokove plaćanja komunalnog doprinosa i

- prikaz načina obračuna komunalnog doprinosa za građevinu koja se gradi ili je izgrađena, s iskazom obujma, odnosno površine građevine i jedinične vrijednosti komunalnog doprinosa.

Rješenje o komunalnom doprinosu koje nama sadržaj propisan prethodnim stavkom ovog članka ništavo je.

**Članak 19.**

Rješenje o komunalnom doprinosu donosi se i ovršava u postupku i na način propisan Općim poreznim zakonom, ako Zakonom o komunalnom gospodarstvu nije propisano drugačije.

Protiv rješenja o komunalnom doprinosu i rješenja o njegovoj ovrsi, rješenja o njegovoj izmjeni, dopuni, ukidanju ili poništenju, rješenja o odbijanju ili odbacivanju zahtjeva za donošenje tog rješenja, te rješenja o obustavi postupka, može se izjaviti žalba, o kojoj odlučuje upravno tijelo županije nadležno za poslove komunalnog gospodarstva.

**Članak 20.**

Rješenje o komunalnom doprinosu donosi se po pravomoćnosti građevinske dozvole, odnosno rješenja o izvedenom stanju, a u slučaju građenja građevina koje se prema posebnim propisima grade bez građevinske dozvole, nakon prijave početka građenja ili nakon početka građenja.

Iznimno od prethodnog stavka ovoga članka, rješenje o komunalnom doprinosu za skladište i građevinu namijenjenu proizvodnji donosi se po pravomoćnosti uporabne dozvole, odnosno nakon što se građevina te namjene počela koristiti ako se koristi bez uporabne dozvole.

Uporabna dozvola za skladište ili građevinu namijenjenu proizvodnji koje se nalaze na području Općine Kloštar Ivanić dostavlja se na znanje Općini Kloštar Ivanić.

**Izmjena ovršnog odnosno pravomoćnog rješenja o komunalnom doprinosu**

**Članak 21.**

Ako je izmijenjena građevinska dozvola, drugi akt za građenje ili glavni projekt na način koji utječe na obračun komunalnog doprinosa, Jedinstveni upravni odjel po službenoj dužnosti ili po zahtjevu obveznika komunalnog doprinosa ili investitora izmijeniti će ovršno odnosno pravomoćno rješenje o komunalnom doprinosu.

Rješenjem o izmjeni rješenja o komunalnom doprinosu iz prethodnog stavka ovog članka obračunat će se komunalni doprinos prema izmjeni te odrediti plaćanje ili povrat razlike komunalnog doprinosa prema Odluci o komunalnom doprinosu, prema kojoj je rješenje o komunalnom doprinosu doneseno.

Obveznik komunalnog doprinosa odnosno investitor u slučaju iz odredbe stavak 1. i 2. ovoga članka nema pravo na kamatu od dana uplate komunalnog doprinosa do dana određenog rješenjem za povrat doprinosa.

**Poništenje ovršnog odnosno pravomoćnog rješenja o komunalnom doprinosu**

**Članak 22.**

Jedinstveni upravni odjel poništiti će po zahtjevu obveznika komunalnog doprinosa ili investitora, ovršno odnosno pravomoćno rješenje o komunalnom doprinosu, ako je građevinska dozvola, drugi akt za građenje oglašen ništavim ili je poništen bez zahtjeva ili suglasnosti investitora.

Rješenjem o poništenju rješenja o komunalnom doprinosu iz prethodnog stavka ovog članka odrediti će se i povrat komunalnog doprinosa u roku najdulje do dvije godine od dana izvršnosti rješenja o komunalnom doprinosu.

Obveznik komunalnog doprinosa odnosno investitor u slučaju iz odredbe stavak 1. i 2. ovoga članka nema pravo na kamatu od dana uplate komunalnog doprinosa do dana određenog rješenjem za povrat doprinosa.

**Uračunavanje kao plaćenog, djela komunalnog doprinosa**

**Članak 23.**

Komunalni doprinos plaćen za građenje građevine na temelju građevinske dozvole, odnosno drugog akta za građenje koji je prestao važiti jer građenje nije započeto ili koji je poništen na zahtjev ili uz suglasnost investitora, pa će stoga Jedinstveni upravni odjel uračunati komunalni doprinos kao plaćeni dio komunalnog doprinosa na istom ili drugom zemljištu na području Općine Kloštar Ivanić ako to zatraži obveznik komunalnog doprinosa ili investitor.

Obveznik komunalnog doprinosa, odnosno investitor nema pravo na kamatu za iznos koji je uplaćen niti na kamatu za iznos koji se uračunava kao plaćeni dio komunalnog doprinosa kojim se plaća građenje na istom ili drugom zemljištu.

**VII. KOMUNALNI DOPRINOS U POSTUPKU OZAKONJENJA**

**NEZAKONITO IZGRAĐENIH ZGRADA**

**Članak 24.**

U postupku ozakonjenja nezakonito izgrađenih zgrada, komunalni doprinos obračunava se prema ovoj Odluci u dijelu kojim se utvrđuju zone za plaćanje komunalnog doprinosa iz poglavlja II., i jedinična vrijednost komunalnog doprinosa iz poglavlja III. ove Odluke.

**Uvjeti umanjenja i oslobođenja plaćanja komunalnog doprinosa**

**Članak 25.**

Podnositelji zahtjeva za zadržavanje objekata u prostoru koji su izgrađeni bez akta na temelju kojeg se može graditi, koji ozakonjuju stambene objekte i plaćaju komunalni doprinos jednokratnom uplatom, plaćaju isti u iznosu od 40%.

Podnositelji zahtjeva za zadržavanje objekata u prostoru koji su izgrađeni bez akta na temelju kojeg se može graditi, koji ozakonjuju stambene objekte, a komunalni doprinos plaćaju obročno, plaćaju isti u iznosu od 50%, s time da iznos mjesečnog obroka ne može biti manji od 300,00 kn.

Podnositelji zahtjeva za zadržavanje objekata u prostoru koji su izgrađeni bez akta na temelju kojeg se može graditi, koji ozakonjuju druge pomoćne i prateće objekte (gospodarske zgrade, štale, farme, garaže i pomoćne zgrade koje nisu predviđene za stanovanje), plaćaju komunalni doprinos u iznosi od 1,00 kn po m3.

Hrvatski branitelji iz Domovinskog rata kao i članovi njihove uže obitelji u istom kućanstvu u svojstvu vlasnika – suvlasnika, dodatno se oslobađaju plaćanja komunalnog doprinosa iz stavka 1., 2. i 3. ovog članka u iznosu od 20%.

Ako je podnositelj zahtjeva za zadržavanje objekata u prostoru koji su izgrađeni bez akta na temelju kojeg se može graditi HRVI iz Domovinskog rata, roditelj, dijete ili bračni drug poginulog ili umrlog hrvatskog branitelja, oslobađa se plaćanja komunalnog doprinosa u cijelosti.

1. **PRIJELAZNE I ZAVRŠNE ODREDBE**

**Članak 26.**

Stupanjem na snagu ove Odluke prestaje važiti Odluka o komunalnom doprinosu (Službene novine Općine Kloštar Ivanić, broj 9/11, Glasnik Zagrebačke županije broj 18/12 i 05/16).

**Članak 27.**

Ova Odluka stupa na snagu osmi dan od dana objave u Glasniku Zagrebačke županije.

KLASA: 363-03/18-01/08

URBROJ: 238/14-02-18-1

Kloštar Ivanić, 28.11.2018.

REPUBLIKA HRVATSKA

ZAGREBAČKA ŽUPANIJA

OPĆINA KLOŠTAR IVANIĆ

OPĆINSKI NAČELNIK

Načelnik:

Željko Filipović