Na temelju članka 64. Zakona o zaštiti okoliša („Narodne novine“ broj 80/13, 153/13, 78/15 i 12/18), članka 29. stavak 2. Uredbe o strateškoj procjeni utjecaja strategije, plana i programa na okoliš („Narodne novine“ broj 03/17) i članka 43. Statuta Općine Kloštar Ivanić („Glasnik Zagrebačke županije“, broj 4/18) općinski načelnik Općine Kloštar Ivanić dana 05.04.2018. godine donosi

**O D L U K U**

**o započinjanju postupka ocjene o potrebi strateške procjene utjecaja na okoliš**

**Plana gospodarenja otpadom Općine Kloštar Ivanić za razdoblje 2018.-2023. godina**

**Članak 1.**

Temeljem Mišljenja Upravnog odjela za prostorno uređenje, gradnju i zaštitu okoliša Zagrebačke županije, Odsjek za zaštitu okoliša (KLASA: 351-03/18-03/26; URBROJ: 238/1-18-02/4-18-02 od 29.03.22018. godine) za Plan gospodarenja otpadom Općine Kloštar Ivanić za razdoblje 2018.-2023. godina (u daljnjem tekstu: Plan) potrebno je provesti postupak ocjene o potrebi strateške procjene utjecaja na okoliš.

Donošenjem ove Odluke započinje postupak ocjene o potrebi strateške procjene utjecaja na okoliš za Plan.

**Članak 2.**

Nositelj izrade Plana i tijelo nadležno za provođenje postupka ocjene o potrebi strateške procjene utjecaja na okoliš za Plan je Jedinstveni upravni odjel Općine Kloštar Ivanić.

**Članak 3.**

Sukladno članku 21. Zakona o održivom gospodarenju otpadom („Narodne novine“ broj 94/13, 73/17) Plan gospodarenja otpadom jedinice lokalne samouprave sadrži najmanje sljedeće:

1. analizu, te ocjenu stanja i potreba u gospodarenju otpadom na području jedinice lokalne samouprave, uključujući ostvarivanje ciljeva,

2. podatke o vrstama i količinama proizvedenog otpada, odvojeno sakupljenog otpada, odlaganju komunalnog i biorazgradivog otpada te ostvarivanju ciljeva,

3. podatke o postojećim i planiranim građevinama i uređajima za gospodarenje otpadom te statusu sanacije neusklađenih odlagališta i lokacija onečišćenih otpadom,

4. podatke o lokacijama odbačenog otpada i njihovom uklanjanju,

5. mjere potrebne za ostvarenje ciljeva smanjivanja ili sprječavanja nastanka otpada, uključujući izobrazno-informativne aktivnosti i akcije prikupljanja otpada,

6. opće mjere za gospodarenje otpadom, opasnim otpadom i posebnim kategorijama otpada,

7. mjere prikupljanja miješanog komunalnog otpada i biorazgradivog komunalnog otpada,

8. mjere odvojenog prikupljanja otpadnog papira, metala, stakla i plastike te krupnog (glomaznog) komunalnog otpada,

9. popis projekata važnih za provedbu odredbi Plana,

10. organizacijske aspekte, izvore i visinu financijskih sredstava za provedbu mjera gospodarenja otpadom,

11. rokove i nositelje izvršenja Plana.

**Članak 4.**

Razlog za donošenje Plana gospodarenja otpadom proizlazi iz obveze propisane odredbama Zakona o održivom gospodarenju otpadom („Narodne novine“ broj 94/13, 73/17), a koji je usklađen s Planom gospodarenja otpadom Republike Hrvatske za razdoblje od 2017. do 2022. godine.

Programsko polazište za izradu Plana gospodarenja otpadom Općine Kloštar Ivanić su pravno-zakonodavni okviri Republike Hrvatske i EU, međunarodni ugovori, državni strateški dokumenti gospodarenja otpadom, državni planski dokument gospodarenja otpadom), prostorno-planska dokumentacija (državna, županijska, lokalna), pravni akti lokalne samouprave.

Cilj donošenja Plana gospodarenja otpadom Općine Kloštar Ivanić je dodatno unaprjeđenje sustava gospodarenja otpadom na cjelokupnom području u skladu s relevantnim zakonskim i podzakonskim odredbama, s općim ciljevima u gospodarenju otpadom, i to dodatnog smanjenja ukupne količine proizvedenog komunalnog otpada, povećanje količine odvajanja i odvojenog prikupljanja selektivnog otpada i biootpada iz komunalnog otpada, odnosno smanjenje količine otpada za konačno odlaganje uz poseban naglasak na edukaciju stanovništva i unaprjeđenje nadzora nad sustavom gospodarenja otpadom.

**Članak 5.**

Prostorni obuhvat Plana je područje jedinice lokalne samouprave Općine Kloštar Ivanić u administrativnim granicama utvrđenim Zakonom o područjima županija, gradova i općina u Republici Hrvatskoj („Narodne novine“, broj 86/06, 125/06 – ispravak, 16/07 – ispravak, 95/08 – Odluka USHR, 46/10 – ispravak, 145/10, 37/13, 44/13, 45/13 i 110/15).

**Članak 6.**

Radnje koje će se provesti u postupku ocjene o potrebi strateške procjene utjecaja na okoliš, provode se sukladno odredbama Zakona o zaštiti okoliša (Narodne novine, broj 80/13, 153/13 i 78/15-u daljnjem tekstu: Zakon), Uredbe o strateškoj procjeni utjecaja strategije, plana i programa na okoliš (Narodne novine, broj 03/17-u daljnjem tekstu: Uredba) i odredbama posebnih propisa iz područja iz kojeg se Plan donosi i to sljedećim redoslijedom provedbe:

**1.** Općina Kloštar Ivanić, sukladno odredbi iz čl.29. Uredbe, započinje postupak ocjene o potrebi strateške procjene utjecaja na okoliš za Plan donošenjem ove Odluke.

**2.** Općina je dužna pribaviti mišljenja tijela i/ili osoba određenih posebnim propisima, navedenih u čl.7. ove Odluke. U svrhu pribavljanja mišljenja, Općina dostavlja zahtjev za davanje mišljenja o potrebi strateške procjene u roku od 8 dana od dana donošenja ove Odluke.

**3.** Na temelju kriterija za utvrđivanje vjerojatno značajnog utjecaja Plana na okoliš, iz Priloga III. Uredbe, tijela i/ili osobe daju mišljenje o potrebi strateške procjene te ga u roku od 30 dana od dana zaprimanja zahtjeva dostavljaju Općini.

**4.** Ukoliko Općina ocijeni potrebnim, osigurat će dodatna pojašnjenja s tijelom i/ili osobom koja je dostavila mišljenje iz točke 3. ovog članka.

**5.** Općina će, prema traženju Upravnog odjela za prostorno uređenje, gradnju i zaštitu okoliša, Odsjek za zaštitu okoliša Zagrebačke županije, dostaviti će Upravi za zaštitu prirode Ministarstva zaštite

okoliša i energetike, sukladno Zakonu o zaštiti prirode (Narodne novine, broj 80/13), zahtjev za

provedbu postupka ocjene prihvatljivosti Plana za ekološku mrežu.

**6.** Ako se u postupku ocjene o potrebi strateške procjene utvrdi da Plan ima vjerojatno značajan utjecaj na okoliš, donosi se odluka o obvezi provedbe strateške procjene koja sadrži osobito razloge zbog kojih je utvrđena potreba strateške procjene sukladno kriterijima iz Priloga III. Uredbe.

**7.** Ako se u postupku ocjene o potrebi strateške procjene utvrdi da Plan može imati značajan negativan utjecaj na ekološku mrežu, odluka iz točke 6. ovoga članka sadrži i obvezu provedbe glavne ocjene prihvatljivosti Plana za ekološku mrežu.

**8.** Ako se u postupku ocjene o potrebi strateške procjene donese odluka iz točke 6. ovoga članka, nakon donošenja te odluke primjenjuju se odredbe Uredbe kojima je propisan način provedbe strateške procjene.

**9.** Ako se u postupku ocjene o potrebi strateške procjene utvrdi da Plan nema vjerojatno značajan utjecaj na okoliš, donosi se odluka da nije potrebno provesti stratešku procjenu. U tom slučaju, odluka osobito sadrži osnovne podatke o Planu te obrazloženje razloga zbog kojih je utvrđeno da nije potrebno provesti stratešku procjenu sukladno kriterijima iz Priloga III. Uredbe.

**10.** Iznimno, ako se u postupku ocjene o potrebi strateške procjene iz točke 9. ovoga članka utvrdi da Plan može imati značajan negativan utjecaj na ekološku mrežu, donosi se odluka o obvezi provedbe strateške procjene koja sadrži i obvezu provedbe glavne ocjene prihvatljivosti Plana za ekološku mrežu.

**11.** Prije donošenja odluke u postupku ocjene o potrebi strateške procjene, kojom Općina potvrđuje da za Plan koji je u izradi "jest potrebno" ili "nije potrebno" provesti postupak strateške procjene, Općina je dužna o provedenom postupku ocjene pribaviti mišljenje županijskog upravnog tijela nadležnog za zaštitu okoliša (Upravni odjel za prostorno uređenje, gradnju i zaštitu okoliša Zagrebačke županije) pri čemu je dužna dostaviti prijedlog odluke i cjelovitu dokumentaciju iz postupka ocjene.

**12.** O Odlukama iz točke 6. i 9. Općina informira javnost sukladno Zakonu o zaštiti okoliša i Uredbi o informiranju i sudjelovanju javnosti i zainteresirane javnosti u pitanjima zaštite okoliša (Narodne novine, broj 64/08).

**Članak 7.**

U postupku ocjene o potrebi strateške procjene utjecaja na okoliš za Plan prema ovoj Odluci sudjelovat će sljedeća tijela i osobe:

1. Ministarstvo zaštite okoliša i energetike, Uprava za zaštitu prirode, Radnička cesta 80, Zagreb
2. Hrvatske šume d.o.o., Uprava šuma, Podružnica Novoselec, Kolodvorska 27, Novoselec
3. Hrvatske vode, Ulica grada Vukovara 220, Zagreb
4. Zagrebačka županija, Upravni odjel za zdravstvo i socijalnu skrb, Ulica grada Vukovara 72/V, Zagreb
5. Zagrebačka županija, Upravni odjel za promet i komunalnu infrastrukturu, Ulica grada Vukovara 72/V, Zagreb
6. Zagrebačka županija, Upravni odjel za prostorno uređenje, gradnju i zaštitu okoliša, Odsjek za zaštitu okoliša, Ulica grada Vukovara 72/V, Zagreb
7. Komunalno poduzeće “Ivakop”, Savska 50, Ivanić Grad
8. „Ivaplin“; Moslavačka 13; Ivanić Grad
9. Vodoopskrba i odvodnja Zagrebačke županije d.o.o., Koledovčina ulica 1, 10 000 Zagreb.

**Članak 8.**

Općina Kloštar Ivanić dužna je informirati javnost, sukladno odredbama Zakona o zaštiti okoliša (Narodne novine, broj 80/13, 153/13 i 78/15) i odredbama Uredbe o informiranju i sudjelovanju javnosti i zainteresirane javnosti u pitanjima zaštite okoliša (Narodne novine, broj 64/08), kojima se uređuje informiranje javnosti i zainteresirane javnosti u pitanjima zaštite okoliša.

**Članak 9.**

Ova Odluka stupa na snagu danom donošenja, a objavit će se na web stranici Općine Kloštar Ivanić <https://www.klostar-ivanic.hr/>.

KLASA: 351-01/18-01/03

URBROJ: 238/14-02-18-4

Kloštar Ivanić, 05.04.2018.

REPUBLIKA HRVATSKA

ZAGREBAČKA ŽUPANIJA

OPĆINA KLOŠTAR IVANIĆ

OPĆINSKI NAČELNIK

Načelnik:

Željko Filipović